Bedehuskor trekker seg i protest etter at homofil ble nektet å synge
Det homofile medlemmet var tidligere leder av lovsangteamet og ble i fjor tvunget av bedehusstyret til å trekke seg som leder fordi han levde i et homofilt forhold. Denne uken ble det klart at han heller ikke får lov til å synge i sanggruppa, melder NRK . Den utestengte mannen overlot ledervervet i sanggruppa til Solfrid Gautestad Amundsen, som nå sammen med hele lovsangteamet trekker seg. – Jeg har bidratt aktivt på bedehuset i 30 år, men takker nå for meg. Mitt budskap er at Jesus elsker alle. Jeg ønsker av hensyn til bedehuset utover dette ikke å uttale meg offentlig i saken, sier Amundsen til Fædrelandsvennen. Brynjulf Aagesen sier til VG at han forstår folk utenfor bedehusmiljøet reagerer, men understreker at vi har trosfrihet i Norge. – Det er ikke noe nytt i plattformen vi bygger på som vil overraske noen. Han sier saken ikke dreier seg om homofile, men om homofilt samlevende. Han sier også at det ikke dreier seg om å komme og synge i menigheten, men om å lede menigheten i lovsang og og tilbedelse. – Ingen vil si det er likegyldig hva «ledere» mener eller hvordan de lever. I dette spørsmål om homofilt samliv følger Normisjonen hva kirken har sagt i 2000 år, hva 85 prosent av verdens kirker fortsatt lærer. Den utestengte homofile mannen, som ønsker å være anonym, har i mange år vært engasjert i ungdomsarbeidet på bedehuset som, ved siden av kirken, er kommunens eneste kristne samlingssted. VG har snakket med Berit Hauan som i fjor sa opp sitt medlemskap i Iveland bedehus. Hun synes det er leit saken er lei for bygda og synes ikke noe om at den har fått et slikt omfang. – Vi er ikke flere i bygda enn at vi trenger alle vi har, alle kan bidra med noe, sier hun. Hun sier at de som støtter «Husbandet» håper på at «partene» kan møte hverandre. – Jeg håper det kan bli en dialog for å finne løsninger lokalt. Men denne saken er jo ikke ny, og den er knyttet til en større organisasjon som Normisjon er. Jeg vet heller ikke om det er noen vilje eller ønske i styret lokalt for å bidra til endringer. Hun sier det er mye diskusjon og engasjement i Iveland, en bygd for «alle kjenner alle». – Det er selvsagt fordi bedehuset er en plass for mange, og det er veldig mye aktivitet der som er positiv.
Hele lovsangteamet «Husbandet» på Iveland Bedehus i Aust-Agder trekker seg i protest etter at et homofilt medlem ble tvunget til å trekke seg i fjor.